text: Aftalte duel på Facebook
  21 juli 2011 kl. 07.31
  De to 13-årige drenge, som endte i et tragisk kniv-drama, aftalte at møde på Facebook. Kniv-stikkeriet blev overværet af den pige, som begge bejlede til og en gruppe jævnaldrende.
  Vicepolitiinspektør Hans Roost, Syd- og Sønderjyllands Politi, bekræfter overfor TV SYD, at de to havde aftalt at møde til et opgør. Det skete i et chatroom på et af de sociale medier, formentlig Facebook.
  
  Skændtes om pige
  Pigen, som de to drenge rivaliserede om, var "kæreste" med den ene af de 13-årige, men Hans Roost har ikke overblik over, hvem af drengene det var ved ni-tiden i dag.
  
  Døde af sine sår
  Mødet blev aftalt til et grønt område på Borgmester Andersens Vej i Sønderborg. Til stede var pigen, som de stridedes om, og en større gruppe unge. 
  - De to 13-årige skændtes og kom i slagsmål. Under det trak den ene pludselig en knid og stak den anden mindst én gang i brystet, siger Hans Roost.
  
  Løb hjem til mor
  Den 13-årige løb hjem til sin mor på bopælen i nærheden. Han forklarede chokeret, at han havde stukket en anden dreng med en kniv. Moren kontaktede straks politiet.
  Den anden dreng blev kørt på sygehuset, men døde senere på aftenen af sine kvæstelser.
  
  Unge skal afhøres
  Politiet er torsdag formiddag igang med omfattende tekniske undersøgelser på stedet. Samtidig skal de mange unge, som overværede optrinnet, afhøres om hændelses-forløbet. 
  Den 13-årige gerningsmand blev hentet af poltiet. Han er anbragt på en sikret ungdomsinstitution. Da drengen er under 14 år, kan han ikke straffes for sin handling - og der bliver derfor heller ikke noget grundlovsforhør.
  